Pyn by pomp duur voort(Foto: iStock) Vir verbruikers wie se motors al begin luier het in die hoop dat hulle met die afskop van die lente hul petrolrekening kan verminder, is daar helaas vir die soveelste maand min tot geen verligting nie. Hoewel boere en bestuurders van dieselvoertuie tussen 14c en 15c per liter minder gaan opdok (op die groothandelprys), is dit beswaarlik genoeg om ’n bossie blomme mee te koop. Petrolkoppe is nie so gelukkig nie en gaan ’n nuwe rekordbedrag betaal. Die kleinhandelwinsgrens op petrol styg met 5,7c per liter. Soveel gaan jy van môre af hoes: Mense aan die kus sal onderskeidelik R17,62 per liter vir 95-oktaan‑petrol en R14,88 vir diesel met ’n 0,05%-swaelinhoud betaal. Binnelanders sal op hul beurt R18,34 en R15,49 vir petrol en diesel betaal. Vuisvoos verbruikers het begin Augustus ook ’n enorme styging vir hul ryding beleef. Toe het die prys van petrol met 91c per liter opgeskiet en dié van diesel met tot 56c per liter. Die jongste stygingskok in die petrolprys is die sewende net vanjaar. Die dieselprys is ook reeds sewe keer vanjaar opwaarts aangepas. Die grootste styging vanjaar was in April toe petrol in Gauteng R1 per liter duurder geword het en diesel met 65c per liter gestyg het. 95-oktaan‑petrol het in Januarie vanjaar R14,86 per liter gekos, wat beteken die prys het vanjaar reeds met meer as 23% geklim. Brent-ruolie het teen publikasie tussen $72 en $73 per vaatjie verhandel teenoor $51 begin Januarie vanjaar. Dié prys het ná die 11 September-aanvalle in die VSA in ’n stadium by $125 gaan draai. Hierteenoor het die rand-dollar-wisselkoers ’n jaar gelede op R16,80 gestaan teenoor R14,50 teen middagete op 31 Augustus vanjaar. Libanese betaal die duurste vir petrol, aldus Global Petrol Prices. In dié land sal ’n liter petrol jou sowat $4,24 kos. Hongkong en Nederland beklee onderskeidelik die tweede en derde (duurste) plek met $2,51 en $2,15 per liter. Die goedkoopste drie lande volgens dié ranglys is Venezuela, Iran en Sirië. Daar kos petrol onderskeidelik ongeveer $0,02, $0,06 en $0,23. Angola is die goedkoopste op die Afrika-vasteland, naamlik $0,25 per liter. Volgens Statistics Times is die gemiddelde prys van petrol reg oor die wêreld $1,17.